Apstiprināts ar

Jelgavas pilsētas domes

2013.gada 22.augusta lēmumu Nr.11/15

**JELGAVAS PILSĒTAS DOMES**

**INTEREŠU IZGLĪTĪBAS PROGRAMMU IZVĒRTĒŠANAS UN**

**MĒRĶDOTĀCIJU LĪDZEKĻU SADALES KOMISIJAS**

**NOLIKUMS**

1. **VISPĀRĪGIE JAUTĀJUMI**
	1. Nolikums nosaka Jelgavas pilsētas domes Interešu izglītības programmu izvērtēšanas un mērķdotāciju līdzekļu sadales komisijas (turpmāk tekstā – Komisija) uzdevumus, tiesības, struktūru un darba organizēšanas kārtību.
	2. Komisijas darbības mērķis ir Jelgavas pilsētas pašvaldības (turpmāk tekstā – pašvaldība) izglītības iestāžu (turpmāk tekstā – iestādes), kā arī citu juridisko un fizisko personu (turpmāk tekstā – personas) interešu izglītības programmu izvērtēšana un valsts un pašvaldības piešķirto mērķdotāciju līdzekļu sadale interešu izglītības programmām.
	3. Komisija ir Jelgavas pilsētas domes (turpmāk tekstā – Dome) izveidota pašvaldības institūcija, kas darbojas saskaņā ar normatīvajiem aktiem un šo nolikumu.
	4. Komisija darbojas Domes kārtējā sasaukuma pilnvaru laikā. Komisijas sastāvu apstiprina 3 (trīs) mēnešu laikā pēc jaunievēlētās domes pirmās sēdes sasaukšanas.
2. **KOMISIJAS UZDEVUMI UN TIESĪBAS**
	1. Komisijas uzdevumi ir:
	2. ne retāk kā divas reizes gadā izvērtēt iestāžu un personu, kuras pašvaldībā saņēmušas licenci interešu programmas īstenošanai, iesniegtās interešu programmas (turpmāk tekstā – programma), ievērojot šādus nosacījumus:
		1. programmai jāatbilst LR Izglītības un zinātnes ministrijas noteiktajām prioritātēm interešu izglītībā;
		2. programma sekmē nacionālās un kultūras vērtību apgūstošas radošas personības izaugsmi, ieinteresē un veido izpratni par Latvijas kultūrvidi un tradīcijām;
		3. programma veido bērnu un jauniešu izpratni un pārliecību par fizisko aktivitāšu un sporta nozīmi veselības nodrošināšanā un fiziskajā attīstībā;
		4. programma mērķtiecīgi nodrošina bērnu un jauniešu izaugsmes iespējas, attīsta viņu spējas un talantus;
		5. programma veicina bērnu un jauniešu ievirzi karjeras izvēlē.
	3. sadalīt piešķirtos valsts un pašvaldības mērķdotāciju līdzekļus izvērtētajām un atbalstītajām programmām saskaņā ar pašvaldības interešu izglītības attīstības programmu, ievērojot šādus nosacījumus:
		1. nodrošināt pašvaldības izglītības iestāžu interešu izglītības programmu finansējumu;
		2. nodrošināt kvalitatīvas programmas saglabāšanu interešu izglītībā;
		3. nodrošināt darbu ar talantīgajiem bērniem.
3. Komisijas tiesības:
	1. piedalīties ar interešu izglītības jautājumiem saistītu Domes lēmumu projektu izstrādāšanā;
	2. pieprasīt no valsts un pašvaldību institūcijām, kā arī personām, kas iesniegušas izvērtēšanai programmas, informāciju, kas nepieciešama Komisijas uzdevumu izpildei;
	3. izskatāmo jautājumu vispusīgai izvērtēšanai uzaicināt piedalīties Komisijas sēdēs speciālistus un citas personas;
	4. iesniegt priekšlikumus par pašvaldības budžeta līdzekļu izlietojumu, nosakot prioritātes interešu izglītības jomā.
4. **KOMISIJAS STRUKTŪRA**
5. Komisiju 7 (septiņu) locekļu sastāvā, tai skaitā Komisijas priekšsēdētāju, apstiprina Dome.
6. Komisija no Komisijas locekļiem ievēl Komisijas priekšsēdētāja vietnieku, kurš Komisijas priekšsēdētāja prombūtnes laikā pilda viņa pienākumus.
7. Komisijas sastāvā iekļauj:
	1. pašvaldības iestādes „Jelgavas izglītības pārvalde” speciālistus;
	2. pašvaldības iestādes „Kultūra” speciālistus;
	3. pašvaldības iestādes „Zemgales reģiona kompetenču attīstības centrs” speciālistus;
	4. pašvaldības izglītības iestāžu vadītājus;
	5. citas ar interešu izglītības īstenošanu saistītas personas.
8. **KOMISIJAS DARBA ORGANIZĒŠANA**
9. Komisijas organizatorisko un tehnisko apkalpošanu nodrošina pašvaldības administrācija. Komisijas sekretāru nozīmē pašvaldības izpilddirektors ar rīkojumu.
10. Komisijas sēdes var notikt, ja tajās piedalās vairāk nekā puse no Komisijas locekļiem. Lēmumus pieņem ar klātesošo Komisijas locekļu balsu vairākumu. Ja balsis sadalās līdzīgi, izšķirošā ir Komisijas priekšsēdētāja balss.
11. Komisijas sēdes tiek protokolētas. Protokolu paraksta Komisijas priekšsēdētājs un Komisijas sekretārs.
12. Komisijas priekšsēdētājs:
	1. organizē un vada Komisijas darbu;
	2. sasauc un vada Komisijas sēdes;
	3. kontrolē pieņemto lēmumu izpildi;
	4. pārstāv Komisiju attiecībās ar valsts un pašvaldību institūcijām un privātpersonām.

Domes priekšsēdētāja vietniece R.Vectirāne